|  |
| --- |
| **PFU-SAK NR. 220/11** |
| **KLAGER:** | Roger Bergersen p.v.a. Rune Edvardsen |
| **ADRESSE:** | Kirkegt. 39A, 8517 Narvik |
| **TELEFON/TELEFAX:** |  |
| **PUBLIKASJON:** | Musikkultur |
| **PUBLISERINGSDATO:** | 28.08.2011 |
| **STOFFOMRÅDE:** | Politikk |
| **GENRE:** | Nyhetsartikkel |
| **SØKERSTIKKORD:** | Samtidig imøtegåelse, kontroll av opplysninger |
| **REGISTRERT:** | 02.09.2011 |
| **BEHANDLET I SEKR.:** | 06.09.2011; tilsvarsrunden innledet |
| **BEHANDLES I PFU:**  | 22.11.2011 |
| **FERDIGBEHANDLET:** | 22.11.2011 |
| **BEHANDLINGSTID:** | 80 dager |
| **KLAGEGRUPPE:** | Politiker |
| **PFU-KONKLUSJON:** | 4.14, 3.2 |
| **HENVISNING VVPL.:** |  |
| **RETTSBEHANDLING:** |  |
| **OMTALE/ANONYM.:** |  |
| **MERKNADER:** | Musikkultur er medlemsblad for organiserte i Musikernes fellesorganisasjon (MFO). Utgiverselskapet, Musikk-Kultur AS, er heleid av organisasjonen. Bladet er medlem av Fagpressen.  |

**SAMMENDRAG:**

Tidsskriftet **Musikkultur** hadde i sitt nummer **8/9 2011 (**utgivelsesdag **søndag 28. august 2011)** en artikkel med tittelen **«- Viktig å engasjere seg».** Ingress:

**«Snodige samarbeidsavtaler og lokale brannfakler gjør at partipolitikk på lokal- og riksplan kan være to helt forskjellige ting. – Sett deg inn i partiprogrammene lokalt, lyder oppfordringen fra MFO.»**

Litt senere i artikkelen:

**«Distriktsmusiker Frode Sollie er en av dem som synes det er vanskelig å bestemme seg for hva han skal stemme ved kommunevalget 12. september.**

**– Narvik har vært styrt av en Ap-ordfører, men partiet har ikke fulgt opp kulturløftet sitt. Jeg vet jammen ikke hva jeg skal stemme denne gangen. Det er ikke lett å velge parti i kommunevalget når politikerne selv gjør rare valg. Narvik er en kommune som pisser i buksa for å holde varmen, sier Frode Sollie.»**

Det framgår av artikkelen at den intervjuede Frode Sollie har sagt opp jobben som lærer ved kulturskolen i Narvik fordi kommunen **«har gjort store innhogg i kulturlivet».**

Langt senere i artikkelen er nestleder i MFO Nordland (Musikernes fellesorganisasjon), intervjuet. Han sier blant annet:

**«Ja! Flere fattige kommuner har for eksempel valgt å skjerme kulturskolen. Når det er snakk om store summer som skal kuttes, så er det ofte lite å hente på å kutte i kulturskolebudsjettet, om man da ikke velger å legge ned hele tilbudet. Selv da er det på mindre steder kanskje bare snakk om innsparingsmuligheter på én til to millioner, innsparinger som får store ringvirkninger for lokalsamfunnet, sier Rian.**

Deretter kommer Sollie tilbake:

**I Narvik røpet Ap-politiker Rune Edvardsen sin holdning til de profesjonelle musikerne da han kom med utsagnet: ”Hvorfor skal musikktrenere ha lønn når fotballtrenere gjør det på dugnad?” – Hva stemmer man i en kommune med slike meninger? Jeg er sosialdemokrat, men vet ikke om jeg skal stemme på dem i år, sier Frode Sollie.»**

**KLAGEN:**

**Klager** er leder av Narvik Arbeiderparti, Roger Bergersen, på vegne omtalte og siterte Ap-politiker Rune Edvardsen. Det anføres at Edvardsen ikke fikk anledning til å imøtegå kritikken, «eller gitt mulighet til å kommentere det som han ifølge et annet intervjuobjekt visstnok skal ha sagt». Videre anføres det at Musikkultur ikke har gjort forsøk på å få verifisert at dette er sagt, i hvilken sammenheng og når. Klager mener det er spesielt sterkt å kritisere at artikkelen kom like før et valg.

Et forsøk på å løse saken i minnelighet førte ikke fram.

**TILSVARSRUNDEN:**

**Musikkultur** viser i sitt tilsvar til at redaksjonen over lengre tid gjorde mange forsøk på å få tak både i klageren (Bergersen) og den han klager på vegne av (Edvardsen) for en kommentar, uten å lykkes. «Sitatet av Edvardsen som kom på trykk, viser seg å være gitt til vår kilde i en privat sammenheng. Det har en form som gjør at det nok kan oppfattes å være spøkefullt ment. Like fullt er det etter vår oppfatning et sitat som viser en holdning vi har ment er viktig å få fram.»

Bladet opplyser at man etter publiseringen var i kontakt med Edvardsen og at han ikke benektet å ha avgitt sitatet, men forklarte at det ble sagt «for lenge siden i en privat sammenheng over en øl». Videre:

«På grunn av formen er sitatet i seg selv neppe veldig kontroversielt. Problemet for klager oppstod nok da sitatet ble brukt i et politisk møte i Narvik like før valget – og dermed satte Arbeiderpartiet i et dårlig lys.»

Redaksjonen stiller i sitt tilsvar selv spørsmål om det var klokt å bruket et gammelt sitat som stammer fra en privat samtale uten at den som uttaler det, selv får kommentere, men bladet mener hensikten bør vektlegges. «I en situasjon der vi hadde grunn til å tro at politikerne ikke ville snakke med oss fordi saken var politisk ubehagelig, fant vi det riktig å bruke sitatet selv om vi ikke hadde Edvardsens kommentarer.»

**Klageren** gjentar at det ikke ble gitt mulighet til samtidig imøtegåelse og at bladet ikke har gjort forsøk på å få verifisert uttalelsen.

**Musikkultur** anfører i sitt siste tilsvar at sitatet er korrekt og at Edvardsen ikke har protestert mot formuleringen. Videre at sitatet har en viktig funksjon for å illustrere en holdning. Dessuten gjentas det at det ble gjort flere forsøk på å få Edvardsen i tale før publisering. Og endelig – at forsøket på å få løst klagesaken i minnelighet ble avvist av klageren.